B. Bugár, podpredseda NR SR: (2001-09-13):
J. Prokeš, poslanec: Vážený pán predsedajúci, vážený pán minister, dovoľte mi hneď na začiatku vyjadriť skutočnú ľútosť nad tým, že pánovi predsedovi vlády tieto z programového vyhlásenia najdôležitejšie zákony nestoja ani za to, aby pri ich prerokúvaní tu bol. Možno by sa v ňom trošku pohlo svedomie a skutočne by sa zamyslel nad tým, či si len odfajkuje nejaké zákony podľa názvu, alebo či aj podľa toho, aký je skutočný obsah. Dámy a páni, chcel by som povedať, že sa stotožňujem s vystúpením pána poslanca Sopka. Bohužiaľ, musím povedať, že bol veľmi jemný a nevystihol celú skutočnosť, ktorá nastane, ak bude schválená táto novelizácia zákona o rozpočtových pravidlách. Bude to pre obce a mestá jednoducho katastrofa. Katastrofa, pretože tento návrh zákona zväzuje obciam ruky natoľko, že nebudú môcť zabezpečovať ani tie činnosti, ktoré zabezpečovali doteraz, nieto ešte tie, ktoré sa im chystáte naložiť na krk ďalšie. Dámy a páni, otázka hneď prvá: Prečo podiely na daniach sa nepovažujú za vlastné príjmy obce? Je to už dopredu avízo, že nedostanú obce nič? Asi áno! A ja sa potom pýtam, z čoho majú financovať všetky tie činnosti, ktoré dostanú akože decentralizáciou, akože priblížením k občanovi? Začo to budú robiť? Už som tu spomenul pri iných zákonoch, čo to znamená v konkrétnom prípade aj pre Nitru, ale znamená to pre všetky obce, jednoducho zastavenie akejkoľvek investičnej výstavby. Dámy a páni, to naozaj pošleme signál do Bruselu, že keď sa nám podarilo získať na projekt čistiarne odpadových vôd Nitra 50 % z prostriedkov ISPA, že ďakujeme pekne, pretože naša legislatíva sa tak zmenila, že druhých 50 % nie je možné zabezpečiť? Pretože Nitra na to potrebuje úver 200 mil., ale nemôže si ho zobrať. Darmo je ten úver splatný, ale podľa týchto pravidiel si ho nebude môcť Nitra zobrať. A tak poďakujeme ISPE, hlavná vec, že nám zostane v zákone zodpovednosť za odkanalizovanie, rozvod pitnej vody a tak ďalej atď., ale nikoho nezaujíma, či to naozaj tie obce môžu aj napĺňať! Dámy a páni, tým zákonom sa malo začínať, zákonom o financovaní obcí, ale nie týmto návrhom. Mali byť definované zdroje financovania pre obce, a nie zviazať im ruky, tak ako povedal pán kolega Sopko. Obce mali byť zainteresované na výnose daní na ich území, aby sa zúčastňovali napríklad aj aktívnej politiky zamestnanosti na svojom území, ale nič také v tomto návrhu nie je. Naopak, tu je len zošnurovanie, zviazanie a znemožnenie aktivity obciam. Dámy a páni, podľa tohto návrhu zákona obce na tom budú horšie v tých činnostiach, ktoré doteraz zabezpečovali, ako to bolo doteraz. Dámy a páni, žiadam vás, aby ste tento návrh neposunuli do druhého čítania, pretože toto je katastrofa. Dajme si čas do toho konca, do volieb máme čas naozaj pripraviť zákon o financovaní obcí. Nemám záujem zastaviť reformu verejnej správy, naopak, mám na nej záujem. Ale na takej reforme, ktorá sa dá vykonať. Nie na tom, že jednoducho obce zakapú. Toto, dámy a páni, toto je pomsta štátnej správy obciam za to, že chcú samosprávu. Toto je zviazanie rúk samospráve, aby nemohla vykonávať povinnosti, ktoré dostane kompetenčným zákonom. Ja si myslím, že toto nechce nikto z nás, ktorí tu sedíme. Buď dostanú originálne zdroje financovania obce, o ktorých budú môcť rozhodovať, alebo budú mať definovaný presný podiel na podielových daniach, ale budú ich bežným príjmom a budú sa započítavať do celkového rozpočtu, dámy a páni, alebo jednoducho sa začne porušovať zákon. Nie preto, že ho nebudú chcieť obce dodržiavať, ale že k tomu budú jednoducho prinútené. A to znamená ďalší krok, by som povedal, k zneucteniu práva. Ďakujem.